Χρίστο Μπόνεφ

Ο **Χρίστο Ατανάσοφ Μπόνεφ** (βουλγαρικά Христо Атанасов Бонев, γεννήθηκε 3 Φεβρουαρίου 1947) είναι Βούλγαρος πρώην διεθνής ποδοσφαιριστής και νυν προπονητής. Ένας από τους μεγαλύτερους Βούλγαρους ποδοσφαιριστές όλων των εποχών εξακολουθεί να κατέχει το ρεκόρ διεθνών τερμάτων της χώρας του με 48.

## Ποδοσφαιρική καριέρα
### Λοκομοτίβ Πλόβντιβ
Ο Μπόνεφ ξεκίνησε την καριέρα του στη Λοκομοτίβ Πλόβντιβ το 1964, όπου έπαιξε μέχρι το 1980, με μια σύντομη περίοδο στην ΤΣΣΚΑ Σόφιας το 1967. Αγωνιζόταν ως επιθετικός μέσος και διακρίνονταν για την υψηλή τεχνική του κατάρτιση και την ικανότητά στο σκοράρισμα, συχνά με μακρινά σουτ. Κατά τη διάρκεια της θητείας του στη Λοκομοτίβ Πλόβντιβ, έγινε ο σταρ της ομάδας, ενώ κλήθηκε επίσης να αγωνιστεί για την εθνική ομάδα. Ήταν τρεις φορές καλύτερος ποδοσφαιριστής της χρονιάς στη Βουλγαρία (1969, 1972, 1973).

### ΑΕΚ
Τον Οκτώβριο του 1980, ο Μπόνεφ μετακόμισε στην Ελλάδα και συμφώνησε με την ΑΕΚ, υπογράφοντας συμβόλαιο 1+1 έτους, το οποίο τέθηκε σε ισχύη από τον Ιούλιο του 1981. Μετά την υπογραφή του συμβολαίου του στις 15 Οκτωβρίου αποχώρησε από την Έλλάδα και επέστρεψε τον Δεκέμβρη του ίδιου έτους για να ξεκινήσει προπονήσεις με την ομάδα. Από εκείνη τη περίοδο μέχρι να ενταχθεί και τυπικά στο ρόστερ της ομάδας συμμετείχε μόνο σε φιλικά. Λόγω του τραυματισμού του στο γόνατο, η προσφορά του στην ΑΕΚ ήταν πενιχρή, κάνοντας μόνο 10 εμφανίσεις καθ' όλη τη διάρκεια της σεζόν. Το καλοκαίρι του 1982, η ΑΕΚ δεν ένεργοποίησε την ανανέωση του συμβολαίου του και έτσι ο Μπόνεφ αποχώρησε από τον σύλλογο. Επιπλέον, για να εξασφαλίσει την ελευθερία του, έπεισε τον πρόεδρο του συλλόγου, Ανδρέα Ζαφειρόπουλο, προτείνοντας ως αντικαταστάτη του τον συμπατριώτη του Άνχελ Κόλεφ με ένα μικρό χρηματικό ποσό.

### Απόσυρση
Μετά την ΑΕΚ, δοκίμασε την τύχη του στην Αγγλία, όπου η Όξφορντ Γιουνάιτεντ του πρόσφερε μια δοκιμαστική περίοδο, αλλά με μια επιλογή συμβολαίου με καλύτερες αποδοχές. Το πείραμα στην Αγγλία δεν έπιασε, καθώς ο Μπόνεφ προδόθηκε από το γόνατό του και έτσι έφυγε από την Όξφορντ με μόλις 3 συμμετοχές σε φιλικά παιχνίδια προετοιμασίας. Τελικά επέστρεψε στη Λοκομοτίβ Πλόβντιβ για να κλείσει τη καριέρα του το 1984 σε ηλικία 37 ετών.

### Εθνική ομάδα
Με την Εθνική Βουλγαρίας αγωνίστηκε 96 φορές και σημείωσε 48 γκολ. Αμφότερες οι επιδόσεις ήταν εθνικό ρεκόρ στην εποχή του, ενώ η επίδοση των τερμάτων έχει μόνο ισοφαριστεί. Έκανε το ντεμπούτο του στην εθνική ομάδα στις 22 Μαρτίου 1967 με αντίπαλο τη Δυτική Γερμανία (0–1), ενώ ο τελευταίος του αγώνας ήταν στις 25 Απριλίου 1979 με αντίπαλο την παγκόσμια πρωταθλήτρια Αργεντινή, όπου σημείωσε το μοναδικό γκολ της Βουλγαρίας (2–1) με σουτ από 40 μέτρα. Πήρε μέρος σε δύο Παγκόσμια Κύπελλα, το 1970 και το 1974. Το 1971 συμμετείχε ως μέλος της Μικτής Κόσμου στον τιμητικό αγώνα του τέλους της καριέρας του Λεβ Γιάσιν. Τα τελευταία χρόνια της καριέρας του ταλαιπωρήθηκε από τραυματισμούς. Το 1984 διοργανώθηκε προς τιμή του στο Πλόβντιβ αποχαιρετιστήριος αγώνας με τη συμμετοχή σπουδαίων διεθνών ποδοσφαιριστών όπως οι Μπόμπι Μουρ, Φέρεντς Μπένε.

## Προπονητική καριέρα
Μετά την αποχώρησή του από την ενεργό δράση ακολούθησε προπονητική σταδιοδρομία κερδίζοντας τίτλους που δεν κατάφερε ως ποδοσφαιριστής. Ξεκίνησε από την Λοκομοτίβ, ομάδα που τον ανέδειξε (δύο διαστήματα 1983–85 και 1987–88) και στη συνέχεια στην Ελλάδα ανέλαβε τον Παναθηναϊκό (1988–90) κατακτώντας το πρωτάθλημα του 1990, Λάρισα (1990–93) και τον Ιωνικό (1993–94). Μετά την Ελλάδα, έγινε προπονητής της κυπριακής ομάδας ΑΠΟΕΛ το 1995 και μέχρι το 1996 που αποχώρησε, κέρδισε το Κύπελλο Κύπρου την πρώτη του χρονιά το 1995 και το νταμπλ την επόμενη σεζόν. Επέστρεψε στην πατρίδα του για να γίνει προπονητής της Λοκομοτίβ Σόφιας και στη συνέχεια διορίστηκε ως προπονητής στην εθνική ομάδα της χώρας του για το Παγκόσμιο Κύπελλο του 1998. Η Βουλγαρία έκανε από γοητευτική παρουσία και παραιτήθηκε μετά το τέλος της διοργάνωσης. Έκλεισε την προπονητική του πορεία το 2010 πάλι με την Λοκομοτίβ Πλόβντιβ.

## Παραπομπές


## Εξωτερικοί σύνδεσμοι
 

Κατηγορία:Βούλγαροι ποδοσφαιριστές
Κατηγορία:Βούλγαροι προπονητές
Κατηγορία:Ποδοσφαιριστές Εθνικής Βουλγαρίας
Κατηγορία:Μέσοι ποδοσφαιριστές 
Κατηγορία:Ποδοσφαιριστές Λοκομοτίβ Πλόβντιβ
Κατηγορία:Ποδοσφαιριστές ΤΣΣΚΑ Σόφιας
Κατηγορία:Ξένοι ποδοσφαιριστές στην Ελλάδα 
Κατηγορία:Ποδοσφαιριστές Αθλητικής Ένωσης Κωνσταντινουπόλεως
Κατηγορία:Ποδοσφαιριστές Παγκοσμίου Κυπέλλου 1970
Κατηγορία:Ποδοσφαιριστές Παγκοσμίου Κυπέλλου 1974
Κατηγορία:Προπονητές Σούπερ Λιγκ Ελλάδας
Κατηγορία:Ξένοι προπονητές ποδοσφαίρου στην Ελλάδα
Κατηγορία:Προπονητές ποδοσφαίρου Αθλητικής Ένωσης Κωνσταντινουπόλεως
Κατηγορία:Προπονητές ποδοσφαίρου Παναθηναϊκού 
Κατηγορία:Προπονητές ποδοσφαίρου Ιωνικού Νίκαιας 
Κατηγορία:Προπονητές ποδοσφαίρου Α.Ε. Λάρισας 
Κατηγορία:Προπονητές ποδοσφαίρου ΑΠΟΕΛ